Food Lover’s steeds toe ná rot-video’n Rot smul rustig aan die slaai in Food Lover’s Market, Diepkloof Square, Soweto, op ’n video wat intussen wyd en syd gedeel is. Foto: Skermgreep Die Food Lover’s Market in Diepkloof, Soweto, waar ŉ rot afgeneem is waar dit aan ŉ slaai smul, sal toe bly tot die Stad Johannesburg se afdeling omgewingsgesondheid tevrede is dat dit aan die nodige higiëniese standaarde voldoen. “Ná die inspeksie die afgelope week is die winkel Sondag gesluit en [het dit] Maandag gesluit [gebly] ná ons diepreinigingsproses en beroking,” sê rdl. Mpho Phalatse. Gesondheidsinspekteurs van die stadsraad sê die winkel is gemonitor vandat dit in 2013 oopgemaak is. Inspeksies en monitering is veral toegespits op ŉ knaagdierprobleem. “Ons inspekteurs het gesê hulle het opgemerk dat die winkel nie aan ŉ aantal voedselveiligheidsordonnansies voldoen nie,” sê Phalatse, “en voorgestel dat stappe gedoen word om dit reg te stel.” Phalatse sê die probleme in die winkel het opnuut onder hul aandag gekom nadat die video van die rot in die slaai soos ŉ veldbrand in die sosiale media versprei het. Sy sê haar afdeling sal nie huiwer om winkels toe te maak wat klante se gesondheid in gevaar stel nie. “Ons sal steeds vreesloos optree teenoor almal wat ons ordonnansies oortree tot dié oortredings iets van die verlede is.”